Sacrosancto et exorabili loco in honore Dei et sanctorum apostolorum Petri et Pauli Cluniacensi cenobio. Nos igitur, in Dei nomine, Accardus atque Godulricus, pro remedio animarum nostrarum, donamus ad jam dictum locum aliquid de rebus nostris quæ sunt sitæ in pago Augustudunensi, in villa Quadrensi, in agro Cardoniacense: hoc est mansum indominicatum, sicut de Andrea et Letberga, ejus uxore, et infantibus eorum, nos duo fratres ex eis conquisivimus, cum omnibus aspicientibus ad ipsum mansum, campis scilicet, pascuis, aquis, silvis, vineis, cum omnibus arboribus, quesitum et ad inquirendum, totum ad integrum; ea tamen ratione ut quandiu vixerimus teneamus ac possideamus; et quando aliquis ex nobis de hoc seculo migraverit, una medietas ad jam dictum perveniat; porro post nostrum amborum discessum, ambe medietates ad eos perveniant.